
Text rozhodnutia
Súd: Krajský súd Trnava Spisová značka: 14S/118/2015 Identifikačné číslo súdneho spisu: 2015200569 Dátum vydania rozhodnutia: 03. 02. 2016 Meno a priezvisko sudcu, VSÚ: JUDr. Pavol Laczo ECLI: ECLI:SK:KSTT:2016:2015200569.2 Uznesenie Krajský súd v Trnave v právnej veci žalobcu: Mag. W. A., nar. XX.XX.XXXX, bytom S. XXX/XX, XXX XX A., právne zastúpený: Mgr. Zuzana Jedličková, advokátka so sídlom Royova 9, 921 01 Piešťany, proti žalovanému: Finančné riaditeľstvo Slovenskej republiky, so sídlom Lazovná 63, 974 01 Banská Bystrica, o návrhu na preskúmanie rozhodnutia žalovaného č. 1100307/1/99646/2015/13997 zo dňa 05.03.2015, takto r o z h o d o l : Súd konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Žalobou doručenou tunajšiemu súdu dňa 31.07.2015, sa žalobca domáhal preskúmania Oznámenia k podnetu na preskúmanie rozhodnutia č. MF/16764/2015-77, vydaného Ministerstvom financií Slovenskej republiky a súčasne žiadal preskúmať rozhodnutie Finančného riaditeľstva Slovenskej republiky č. 1100307/1/99646/2015/13997 zo dňa 05.03.2015, ktorým bolo potvrdené prvostupňové rozhodnutie Daňového úradu Trnava č. 9214302/5/5245126/2014/Jaš zo dňa 01.12.2015, ktorým tento vyrubil žalobcovi podľa § 156 ods. 1 písm. a) zák. č. 563/2009 Z.z. úrok z omeškania v sume 15,40 eur za nezaplatenie dane z príjmov fyzickej osoby vyrubenej podaním daňového priznania za zdaňovacie obdobie 2011. Vzhľadom na to, že Ministerstvo financií Slovenskej republiky je ústredný orgán štátnej správy so sídlom v Bratislave a v zmysle ust. § 246a ods. 1 O.s.p. je miestne príslušným súdom na preskúmanie predmetného Oznámenia zo dňa 13.07.2015 Krajský súd v Bratislave, tunajší súd uznesením sp. zn. 14S/118/2015-31 zo dňa 18.01.2016 vylúčil návrh na preskúmanie oznámenia MF SR zo dňa 13.07.2015 na samostatné konanie a predmetnú vec postúpil Krajskému súdu v Bratislave. Tunajší súd, ako súd vecne a miestne príslušný sa teda zaoberal len návrhom na preskúmanie rozhodnutia žalovaného č. 1100307/1/99646/2015/13997 zo dňa 05.03.2015. Podľa § 247 ods. 2 O.s.p., pri rozhodnutí správneho orgánu vydaného v správnom konaní je predpokladom postupu podľa tejto hlavy, aby išlo o rozhodnutie, ktoré po vyčerpaní riadnych opravných prostriedkov, ktoré sa preň pripúšťajú, nadobudlo právoplatnosť. Podľa § 250b ods. 1 O.s.p., žaloba sa musí podať do dvoch mesiacov od doručenia rozhodnutia správneho orgánu v poslednom stupni, pokiaľ osobitný zákon neustanovuje inak. Zameškanie lehoty nemožno odpustiť. Podľa § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Podľa § 246c ods. 1 veta prvá O.s.p., pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Opravný prostriedok je prípustný, len ak je to ustanovené v tejto časti. Proti rozhodnutiu Najvyššieho súdu Slovenskej republiky opravný prostriedok nie je prípustný. Podľa § 57 ods. 2 O.s.p., lehoty určené podľa týždňov, mesiacov alebo rokov končia sa uplynutím toho dňa, ktorý sa svojím označením zhoduje s dňom, keď došlo k skutočnosti určujúcej začiatok lehoty, a ak ho v mesiaci niet, posledným dňom mesiaca. Ak koniec lehoty pripadne na sobotu, nedeľu alebo sviatok, je posledným dňom lehoty najbližší nasledujúci pracovný deň. Z vyžiadaných materiálov žalovaného (originál napadnutého rozhodnutia č. 1100307/1/99646/2015/13997 zo dňa 05.03.2015 s doručenkou preukazujúcou prevzatie predmetného rozhodnutia) súd zistil, že žalobca napadnuté rozhodnutie č. 1100307/1/99646/2015/13997 zo dňa 05.03.2015 prevzal dňa 12.03.2015, čo aj potvrdil vlastnoručným podpisom na príslušnej doručenke. Lehota na podanie žaloby plynúca z ust. § 250b ods. 1 O.s.p. uplynula dňom 12.05.2015 (v zmysle ust. § 57 ods. 2 veta druhá - posledný deň na podanie žaloby; bežný pracovný deň), pričom žaloba bola podaná na poštovú prepravu až dňa 30.07.2015, a teda oneskorene. Vzhľadom na rozhodujúci význam skutočnosti, že žaloba bola podaná po uplynutí zákonom stanovenej dvojmesačnej lehoty, súd rozhodol tak, ako je uvedené vo výrokovej časti tohto rozhodnutia. O náhrade trov konania krajský súd rozhodol podľa § 246c O.s.p. v spojení s § 146 ods. 1 písm. c) O.s.p. tak, že žiaden z účastníkov nemá právo na ich náhradu. Senátom krajského súdu bolo toto rozhodnutie prijaté pomerom hlasov 3:0, t.j. jednohlasne (§ 3 ods. 9 zákona č. 757/2004 Z.z. v znení neskorších zmien a doplnení). Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

